Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 95/14/6609	Rimavská Sobota, 15.5.2014
EEČ : 2-49-69-2014

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 29.10.2007 v obci XXXXX mu bola osobne doručená výzva na nastúpenie do výkonu trestu odňatia slobody, na základe ktorej mal trest odňatia slobody, ktorý mu bol uložený rozsudkom Okresného súdu XXXXX sp. zn. 1 T 79/2007 zo dňa 24.09.2007, ktorý nadobudol právoplatnosť dňa 24.09.2007, nastúpiť najneskoršie v priebehu dňa 25.10.2007 do Ústavu na výkon väzby Banská Bystrica, trest bez vážneho dôvodu po prevzatí výzvy nenastúpil a vyhýbal sa nástupu na výkon trestu odňatia slobody, do ktorého bol dodaný policajnými orgánmi dňa 08.01.2014,

lebo nie je tento skutok trestným činom a nie je dôvod na postúpenie veci. 

Odôvodnenie:
Uznesením povereného príslušníka Okresného riaditeľstva PZ Rimavská Sobota, úradu justičnej a kriminálnej polície PZ, oddelenie skráteného vyšetrovania XXXXX sp. zn. ORP-1303/1-OSV-RS-08 zo dňa 27.08.2008 bolo začaté trestné stíhanie a dňa 31.10.2008 bolo povereným príslušníkom PZ vznesené obvinenie XXXXX za prečin marenia výkonu úradného rozhodnutia  podľa § 348 ods. 1 písm. a)  Trestného zákona na tom skutkovom základe, ako je to uvedené vo výrokovej časti tohto uznesenia.  

Okresný súd v Rožňave vydal na ods. XXXXX medzinárodný zatýkací rozkaz sp. zn. 1 T 79/07 zo dňa 11.04.2008. 

Okresný súd v Rožňave vydal na ods. XXXXX v trestnej veci sp. zn. 1 T 79/07 európsky zatýkací rozkaz dňa 09.05.2008. 

Uznesením povereného príslušníka Okresného riaditeľstva PZ XXXXX, úradu justičnej a kriminálnej polície PZ, oddelenie skráteného vyšetrovania XXXXX sp. zn. ORP-1303/1-OSV-RS-08 zo dňa 04.12.2008 bolo podľa § 228 ods. 2 písm. a) Trestného poriadku prerušené trestné stíhanie, lebo nebolo možné pre neprítomnosť obv. XXXXX vec náležite objasniť. 

Zo správy Ministerstva vnútra SR, Prezídia policajného zboru, Úradu medzinárodnej policajnej spolupráce, Národná ústredňa Interpol zo dňa 22.01.2014 vyplýva, že XXXXX bol zadržaný v Anglicku dňa 14.09.2013 a vydaný slovenským orgánom dňa 07.01.2014. 

Uznesením povereného príslušníka Obvodného oddelenia PZ XXXXX sp. zn. ORP-132/RČ-RS-14 zo dňa 07.02.2014 bolo podľa § 228 ods. 5 Trestného poriadku pokračované v trestnom stíhaní XXXXX, pretože dôvod na prerušenie trestného stíhania pominul.

Zo správy Ústavu na výkon trestu odňatia slobody Košice - Šaca zo dňa 07.03.2014 vyplýva, že XXXXX dňa 08.01.2014 nastúpil výkon trestu odňatia slobody. 

Preskúmaním spisového materiálu som zistil, že poverený príslušník a vyšetrovateľ PZ vydal uznesenie o začatí trestného stíhania, o vznesení obvinenia, o prerušení a pokračovaní v trestnom stíhaní, zabezpečil dohodu o vine a treste, rozsudok,  medzinárodný zatýkací rozkaz, európsky zatýkací rozkaz, správy, nariadenie výkonu trestu, výzvu na nástup výkonu trestu odňatia slobody s doručenkou, príkaz na dodanie do výkonu trestu, charakteristiky, odpis z registra trestov, vykonal výsluch obvineného, svedkov XXXXX, XXXXX, XXXXX. 

Obvinený XXXXX sa k spáchaniu trestného činu priznal čiastočne. Na svoju obhajobu neuviedol žiadne právne významné skutočnosti. Uviedol, že výzvu o nástupe do výkonu trestu odňatia slobody prevzala jeho mama, po čom poslala súdu žiadosť o odklad výkonu trestu z dôvodu liečby a následne mu žiadna zásielka už neprišla. On po odsúdení odišiel do Čiech, lebo sa bál, že bude musieť nastúpiť výkon trestu odňatia slobody. Neskôr odišiel do Veľkej Británie, kde pracoval na rôznych miestach a kde ho aj zadržali policajti a eskortovali na Slovensko. Presný dátum, kedy mal nastúpiť výkon trestu odňatia slobody, nevedel. K motívu svojho konania uviedol, že mal strach pred výkonom trestu odňatia slobody. 

Svedok XXXXX - vyšší súdny úradník uviedol, že XXXXX bola prostredníctvom pošty zaslaná výzva na nastúpenie do výkonu trestu odňatia slobody do Ústavu na výkon väzby Banská Bystrica, kde mal nastúpiť dňa 25.10.2007, výzvu prevzal dňa 29.10.2007. Ďalej uviedol, že  dňa 02.11.2007 bola súdu doručená žiadosť odsúdeného o odklad výkonu trestu odňatia slobody. Neskôr, keď bol zistený pobyt odsúdeného, bola mu do Českej republiky opätovne poslaná výzva na nástup do výkonu trestu odňatia slobody, avšak túto výzvu už odsúdený neprevzal, zásielka sa vrátila s tým, že adresát je neznámy. Na základe týchto skutočnosti boli sudcom vydané medzinárodný zatýkací rozkaz a následne dňa 09.05.2008 aj európsky zatýkací rozkaz. Odsúdený bol dňa 14.09.2013 zadržaný na území Veľkej Británie a následne vydaný na územie Slovenskej republiky dňa 07.01.2014. 

Svedkyňa XXXXX - vedúca pošty uviedla, že poštovú zásielku dňa 29.10.2007 prevzal XXXXX, pretože tomuto bola adresovaná do vlastných rúk a k adresátovi bol uvedený aj dátum narodenia. 

Svedkyňa XXXXX - matka odsúdeného uviedla, že všetky listy týkajúce sa jej syna a nástupu do výkonu trestu prevzala ona v XXXXX. Nepamätá sa, či ju syn na preberanie zásielok splnomocnil. V tom čase jej syn pracoval v Čechách. O tom, že mal nastúpiť na výkon trestu odňatia slobody synovi nepovedala, hoci boli v telefonickom kontakte. Dodala, že ona napísala žiadosť o odklad nástupu do výkonu trestu, pretože jej syn sa bál výkonu trestu. Viac k veci neuviedla.

Z rozsudku Okresného súdu Rožňava  sp. zn. 1 T 79/07 zo dňa 24.09.2007, ktorý nadobudol právoplatnosť dňa 24.09.2007 vyplýva, že XXXXX bol odsúdený za trestný čin lúpeže podľa § 9 ods. 3, § 234 ods. 1, 2 písm. b) Trestného zákona účinného do 31.12.2005 a iné k trestu odňatia slobody vo výmere štyridsať mesiacov zo zaradením do ústavu na výkon trestu odňatia slobody s minimálnym stupňom stráženia. 

Z výzvy na nastúpenie do výkonu trestu sp. zn. 1 T 79/07 zo dňa 09.10.2007 vyplýva, aby odsúdený XXXXX nastúpil výkon trestu odňatia slobody, ktorý mu bol uložený rozsudkom Okresného súdu XXXXX  sp. zn. 1 T 79/07 zo dňa 24.09.2007 najneskoršie v priebehu dňa 25.10.2007 v Ústave na výkon väzby Banská Bystrica. 

Na základe vykonaných dôkazov je jednoznačne preukázané, že XXXXX prevzal výzvu na nastúpenie do výkonu trestu odňatia slobody dňa 29.10.2007 v XXXXX, čo potvrdil vlastnoručným podpisom. Výzva mu bola doručená prostredníctvom pošty. 

Z príkazu sudcu  Okresného súdu XXXXX sp. zn. 1 T 79/07 na dodanie do výkonu trestu vyplýva, že odsúdený XXXXX mal byť dodaný do výkonu trestu odňatia slobody policajtmi Okresného riaditeľstva PZ XXXXX. 

Z výsledkov vykonaného dokazovania vyplýva, že XXXXX svojim konaním nenaplnil všetky zákonné znaky skutkovej podstaty prečinu marenia výkonu úradného rozhodnutia podľa § 348 ods. 1 písm. a) Tr. zákona a to najmä subjektívnu stránku, pretože výkon trestu odňatia slobody mal nastúpiť v priebehu dňa 25.10.2007, pričom výzvu na nástup do výkonu trestu odňatia slobody prevzal až dňa 29.10.2007, teda štyri dni po určenom dni nástupu, teda konaním XXXXX nebol preukázaný úmysel nenastúpiť výkonu trestu odňatia slobody v lehote stanovenej súdom.
 
	Podľa § 215 ods. 1 písm. b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci. 

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže obvinený a poškodený podať u prokurátora Okresnej prokuratúry XXXXX do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor